text: Vejle Boldklub får nyt navn
  03 juni 2011 kl. 06.16
  Vejle Boldklub Kolding bliver til Vejle Kolding.
  Da sæsonen sluttede forleden, begyndte Vejle Boldklub samtidigt et samarbejde med Kolding FC.
  Det nye samarbejde hedder Vejle Boldklub Kolding, men direktør Henrik Tønder erkender, at det til dagligt kan blive forkortet, og han er nu klar med sit forslag.
  - Det officielle navn er stadig Vejle Boldklub Kolding, og det vil vi gerne kaldes. Men vi ved også, at man i medierne og andre steder arbejder med forkortelser. Og hvis man ikke mener, at man kan bruge det officielle navn, så vil vi gerne inspirere til, at man kalder det "Vejle Kolding", siger Henrik Tønder til bold.dk.
  Tønder har godt lagt mærke til, at mange har brugt andre forkortelser om det nye samarbejde, men 'Vejle Kolding' er altså det foretrukne, hvis man selv må bestemme.
  Han tager det dog helt afslappet med, at der bliver brugt andre forkortelser.
  